次韻王深道寄題其弟敏道菊山
作者：高斯得
朝代：宋

paragraphs: 黄花有鑒能品人，俗士往往遭眼白。
獨憐寂寞陶長官，到死同盟不相釋。
至今采采東籬詩，千載晶光猶陸離。
獶人妙質久無記，羞對紛紛女曹兒。
子今風塵走異縣，故山舉頭不可見。
奈何友此隠逸花，三嗅幽香意中戀。
我聞瀛堧足隑州，夢生八翼飛秋秋。
不須苦覓菊山句，晚節相期拂衣去。